Τα τηλεσκόπια επισκοπήσεων είναι σχεδιασμένα να σαρώνουν μεγάλες περιοχές του ουρανού γρήγορα και σε βάθος,
αναζητώντας τα σπανιότερα και πλέον ενδιαφέροντα αστρονομικά αντικείμενα.
Χρησιμοποιούν την τελευταία τεχνολογία στις αποστολές καταγραφής και παράγουν τεράστιες ποσότητες δεδομένων.
Τα δύο τηλεσκόπια του ESO αποκλειστικά για επισκοπήσεις, λειτουργούν όλες τις καθαρές νύχτες,
χαρτογραφώντας επιμελώς τον ουρανό του νότου, τμήμα με τμήμα.
Παρακολουθείτε το ESOcast!
Επιστήμη αιχμής και εξελίξεις από το ESO, το Ευρωπαϊκό Νότιο Αστεροσκοπείο.
Το Vista και το VST -
δύο πανίσχυρα τηλεσκόπια επισκοπήσεων:
Το VISTA, Αστρονομικό Τηλεσκόπιο Επισκοπήσεων στο Ορατό και το Υπέρυθρο,
και το VST, το Tηλεσκόπιο Επισκοπήσεων του VLT.
Και τα δύο βρίσκονται εγκατεστημένα στο Παρατηρητήριο Παρανάλ του ESO στη Χιλή
και είναι αποδεκτό ότι πρόκειται για τα πιο ισχυρά τηλεσκόπια επισκοπήσεων με εικόνες στο κόσμο.
Τα τηλεσκόπια επισκοπήσεων αναζητούν βελόνες στα άχυρα:
σπάνια αστρονομικά αντικείμενα, όπως οι πιθανόν επικίνδυνοι αστεροειδής κοντά στη Γη, κρυμμένα σμήνη, άστρα σε έκρηξη και μακρινούς ημιαστέρες (κβάζαρς).
Σε αντίθεση με μεγαλύτερα τηλεσκόπια, που εστιάζουν λεπτομερώς σε μικρά τμήματα του ουρανού,
τα VISAT και VST παρατηρούν μεγάλες περιοχές του ουρανού.
Οι επισκοπήσεις που προκύπτουν δημιουργούν τεράστια αρχεία επιστημονικών δεδομένων και καταγράφουν πολλά ενδιαφέροντα αντικείμενα.
Αυτά μπορούν εν συνεχεία να παρατηρηθούν λεπτομερώς με μεγαλύτερα τηλεσκόπια, όπως το γειτονικό τους VLT.
Το VISTA διαθέτει πρωτεύον κάτοπτρο διαμέτρου 4,1 μέτρων,
κάνοντάς το με διαφορά το μεγαλύτερο τηλεσκόπιο στο κόσμο για επισκοπήσεις στο εγγύς υπέρυθρο.
Επιπλέον, διαθέτει την κορυφαία κάμερα 67 εκατ. εικονοστοιχείων με τη μεγαλύτερη κάλυψη από οποιαδήποτε άλλη υπέρυθρη κάμερα.
Το VISTA ξεκίνησε τη λειτουργία του το 2010
και μπορεί να παρατηρεί τον ουρανό με 40 φορές μεγαλύτερη ευαισθησία από οποιοδήποτε προηγούμενο ανάλογο τηλεσκόπιο.
Παρατηρώντας στο υπέρυθρο, το VISTA παρατηρεί αντικείμενα που είναι αόρατα στο ορατό φάσμα γιατί είναι ψυχρά ή καλύπτονται από νέφη σκόνης
ή επειδή το φως τους έχει μετατοπιστεί μακριά από το ορατό φάσμα.
Το VST είναι ένα εξελιγμένο τηλεσκόπιο 2,6 μέτρων εξοπλισμένο με μία τεράστια κάμερα CCD 268 εκατ. εικονοστοιχείων
με πεδίο τέσσερις φορές μεγαλύτερο από την πανσέληνο.
Το VST κάνει επισκοπήσεις στο ορατό φάσμα και συμπληρώνει τις παρατηρήσεις του VISTA στο εγγύς υπέρυθρο.
Τα VISTA και VST παράγουν τεράστιες ποσότητες δεδομένων
και αυξάνουν δραματικά τη δυνατότητα επιστημονικών ανακαλύψεων στο παρατηρητήριο του Παρανάλ.
Τα δεδομένα αποθηκεύονται σε τεράστια αποθετήρια εικόνων και καταλόγων αντικειμένων
τα οποία θα επεξεργάζονται οι αστρονόμοι για τις επόμενες δεκαετίες.
Τα τηλεσκόπια επισκοπήσεων θα συμβάλουν σημαντικά στο σχεδιασμό μελλοντικών παρατηρητηρίων.
Μερικές από τις ανακαλύψεις τους θα αποτελέσουν αντικείμενα παρατήρησεις για το μελλοντικό European Extremely Large Telescope.
Τα τηλεσκόπια επισκοπήσεων του ESO θα συνεχίσουν να χαρτογραφούν τον ουρανό με εξαιρετική λεπτομέρεια.
Ότι ανακαλύψουν θα βοηθήσει να απαντηθούν τα πλέον ενδιαφέροντα σύγχρονα προβλήματα της αστροφυσικής -
όπως η δομή του Γαλαξία μας και η φύση της σκοτεινής ύλης και σκοτεινής ενέργειας.
Κείμενα ESO - Μετάφραση: Μανώλης Ζούλιας